**BIOGRAFIJA**

Prof.dr Radovan Cvijanović rodjen je 1951. godine u Subotici. Na studije medicine u Novom Sadu upisao se 1971. godine. Diplomirao je 1978. godine sa prosečnom ocenom 8.51.

Na Klinici za abdominalnu hirurgiju u Novom Sadu zaposlen je od 1980. god. Specijalizaciju iz opšte hirurgije je započeo 1981. god. a specijalistički ispit položio 1985. god.

Poslediplomske studije je upisao1980. na Medicinskom fakultetu u Novom Sadu, a magistarski rad **"MEHANIČKI ILEUS-ANALIZA DESETOGODIŠNJEG** **MATERIJALA NA KLINICI ZA HIRURŠKE BOLESTI U NOVOM SADU"** odbranio je 1984. godine. Doktorsku disertaciju **"ISPITIVANJE PRIMENE INTESTINALNE LAVAŽE** **POMOĆU DUODENALNE SONDE KOD PRIPREME BOLESNIKA ZA** **OPERACIJU NA DEBELOM CREVU"** odbranio je 1990. godine.

Načelnik Odeljenja za Urgentnu hirurgiju Instituta za hirurgiju od 1989. do 2003. Načelnik Odeljenja za eksperimentalnu hirurgiju od 2003. do 2006. Zvanje primarijusa dobio 1992.

Za redovnog profesora na Medicinskom fakultetu u Novom Sadu izabran je 24.12.2006. Aktivno učestvuje u izvodjenju vežbi i predavanja iz Abdominalne hirurgije. Bio je mentor kao i predsednik komisija za odbranu i izradu magistarskih radova, doktorskih disertacija, specijalističkih radova kao i diplomskih radova. Autor ili koautor je u više od 70 publikovanih radova u domaćim i inostranim časopisima a u više od polovine je prvi autor. Uspostavio je plodnu i uspešnu saradnju u zemlji ali i u inostranstvu.

Prof Radovan Cvijanović svojim radom i angažovanjem u laparoskopskoj hirurgiji doprineo je afirmaciji Klinike za abdominalnu, endokrinu i transplantacionu hirurgiju kao i Medicinskog fakulteta u Novom Sadu.Prva dva kursa **Laparoskopsko šivenje** od 08.-12. 05. 2000. god. uz učešće Prof. dr Szabo Zoltana, Microsurgery Operative endoscopy trainning (M.O.E.T.) Institute, San Francisko USA. održana su na Medicinskom fakultetu u Novom Sadu. Do sada je održao ukupno 34 kursa iz laparoskopske hirurgije za specijalizante i specijaliste hirurge, urologe i ginekologe.

Autor je dve monografije nacionalnog značaja. Autor je poglavlja u knjizi Odabrana poglavlja iz hirurgije prof. D. Pajić, kao i knjizi Karcinom rektuma prof. Z Krivokapić. Indeks citiranosti 11.

Član je mnogih hirurških asocijacija, a u periodu 2008.-2010.godine bio je predsednik DLV-SLD. Za redovnog člana Akademije medicinskih nauka izabran je 2013. godine. Dobitnik je više nagrada i priznanja, a prikazan je u knjizi Vojvodina poznate ličnosti i ljudi, Branko Oreščanin Kulturno istorijsko društvo PČESA Stara Pazova 2014.